
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


Tiranë, më 19 prill 2022 


RAPORT
(Për dhënie mendimi)

PËR PROJEKTLIGJIN
“PËR RATIFIKIMIN E MARRËVESHJES SË HUAS, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE AGJENCISË FRANCEZE PËR ZHVILLIM, PËR NJË HUA TË BAZUAR NË POLITIKA PËR MBËSHTETJEN E BARAZISË GJINORE NË AKSESIN NDAJ MUNDËSIVE EKONOMIKE 
NË SHQIPËRI”


· HYRJE

Më datë 19 prill 2022 Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin "Për Ratifikimin e marrëveshjes së huas, ndërmjet Këshillit të Ministrave të Republikës së Shqipërisë dhe Agjencisë franceze për zhvillim, për një hua të bazuar në politika për mbështetjen e barazisë gjinore në aksesin ndaj mundësive ekonomike në Shqipëri", propozuar nga Këshilli i Ministrave.

Në mbledhjen e Komisionit për paraqitjen e projektligjit ishin të pranishëm znj. Olta Manjani,  Zëvëndësministre e Ministrisë së Financave dhe Ekonomisë, znj. Kesjana Halili, Drejtore e Drejtorisë së Bashkërendimit dhe Ndihmës së Huaj, e të ftuar të tjerë.

I.	BAZA KUSHTETUESE E PROJEKTLIGJIT 

Propozimi i projektligjit që vjen si nismë ligjore nga Këshilli i Ministrave mbështetet në nenin 121 të Kushtetutës e në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me legjislacionin e brendshëm dhe atë ndërkombëtar.

II.	QËLLIMI DHE PËRMBAJTJA E PROJEKTLIGJIT
[bookmark: _GoBack]Projektligji synon ratifikimin e marrëveshjes së huas, ndërmjet Këshillit të Ministrave të Republikës së Shqipërisë dhe Agjencisë Franceze për Zhvillim, për një hua të bazuar në politika për mbështetjen e barazisë gjinore në aksesin ndaj mundësive ekonomike në Shqipëri, në shumën 50 (pesëdhjetë) milionë euro.
Objektivat për zhvillim të programit synojnë mbështetjen e përpjekjeve të qeverisë shqiptare, për të përmirësuar kuadrin e politikave dhe legjislacionit për akses të barabartë gjinor.

III. 	EFEKTET FINANCIARE
Sa i takon efekteve financiare, sqarojmë se huaja e akorduar nëpërmjet kësaj marrëveshjeje ka termat financiare të mëposhtme: 
· Shuma: 50,000,000 euro; 
· Interesi: bazuar në normën e referencës euribor + një marzh 1.35%; 
· Tarifë angazhimi: 0.25% që përllogaritet mbi vlerën e huas së disponueshme; 
· Tarifë Vlerësimi: 0.75% që përllogaritet mbi vlerën totale të huas, jo më vonë se data e hyrjes në fuqi të marrëveshjes; 
· Maturimi: 12 vite, nga të cilat 3 vjet pa pagesë principali.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Olta Manjani,  Zëvendësministre e Ministrisë së Financave dhe Ekonomisë.
Znj. Manjani bëri prezantimin e projektligjit duke theksuar se ai siguron një kredi të marrë në formën e mbështetjes buxhetore në përputhje dhe në zbatim të programit politik të qeverisë shqiptare përsa i përket barazisë gjinore. Programi i qeverisë e ka vënë fokusin te punësimi dhe zhvillimi cilësor i forcës së punës, si për meshkujt, ashtu dhe për gratë, në përputhje me vizionin dhe direktivat e Bashkimit Europian, Strategjinë Europiane të Punësimit 2020, si dhe kërkesave për integrimin evropian të Shqipërisë në Bashkimin Evropian, u shpreh ajo.
Znj. Hatixhe Konomi, në cilësinë e relatores, vlerësoi rëndësinë e nismës dhe, duke e vënë theksin në nevojën e rritjes së vazhdueshme të standardeve dhe realizimin me sa më shumë efikasitet të reformave dhe politikave në fushën e barazisë gjinore, ftoi kolegët ta miratonin projektligjin.  
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe duke theksuar nevojën e rritjes se sensibilitetit si dhe të efektivitetit të projekteve në drejtim të barazisë gjinore, ftoi Komisionin për të votuar projektligjin unanimisht.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe e miratoi atë me shumicë votash (një abstenim).  

   RELATOR                                                                                            KRYETARE

Hatixhe KONOMI                                                                                 Mimi KODHELI

